B4-1072, 1073, 1074, 1075, 1076 ja 1077/98

Päätöslauselma komission vuoden 1999 työohjelmasta

Euroopan parlamentti, joka

- ottaa huomioon Euroopan parlamentin, neuvoston ja komission 25. lokakuuta 1993 tekemän toimielinten välisestä julistuksesta demokratiasta, avoimuudesta ja toissijaisuudesta ((EYVL C 329, 6.12.1993, s. 133.)), joka koskee unionin toimielinten päätöksentekoprosessin avoimuutta,

- ottaa huomioon Euroopan parlamentin ja komission välillä 15. maaliskuuta 1995 sovitut käytännesäännöt ((EYVL C 89, 10.4.1995, s. 69.)),

- ottaa huomioon kertomuksen komission vuoden 1998 työohjelman toteuttamisesta (KOM(98)0610),

- ottaa huomioon komission työohjelman 1999 (KOM(98)0604) ja uudet lakialoitteet (KOM(98)0609),

- ottaa huomioon komission 15. joulukuuta 1998 antaman julkilausuman ja sitä koskevan keskustelun,

A. katsoo, että vuotuinen lainsäädäntöohjelma muodostaa toimielinten välisen korvaamattoman välineen, jolla unionin toimintaa koordinoidaan, arvioidaan ja valvotaan avoimesti ja tehokkaasti sekä toissijaisuusperiaatteen mukaisesti,

B. katsoo, että on olennaista, että neuvosto saadaan osallistumaan tiiviimmin lainsäädäntöohjelman toteutukseen;

I. Vuoden 1998 ohjelman arviointi:

1. Muistuttaa edellä mainitussa 18. joulukuuta 1997 antamassaan päätöslauselmassa ((EYVL C 14, 19.1.1998, s. 185.)) esitetyistä toivomuksista, joiden mukaan olisi saatava aikaan parempi ja tiiviimpi toimielinten välinen yhteistyö asioissa, jotka koskevat vuosittaisen lainsäädäntöohjelman valmistelua ja sen noudattamisen seurantaa siten, että nykyisiä yhteistyötä koskevia järjestelyjä lujitetaan ja parannetaan; pahoittelee sitä, että komissio on tehdyistä sitoumuksista huolimatta jättänyt suorittamatta tälle vuodelle kaavaillun puolivälin arvioinnin ja erityisesti säännöllisen arvioinnin, jonka perustana käytetään kirjallista asiakirjaa, lainsäädäntöohjelman täytäntöönpanosta ja jonka yhteydessä komission, neuvoston ja parlamentin edustajat tapaavat;

2. Panee merkille, että vuoden 1998 ohjelma on suurelta osin pantu täytäntöön; komission lupaamista 31 uudesta lakiehdotuksesta parlamentti oli 10. joulukuuta 1998 mennessä saanut 27; odottaa yksityiskohtaisia perusteluja sille, miksi aikaisempina vuosina luvattuja ehdotuksia, joita ei ole esitetty, ei enää edes sisällytetä vuoden 1999 lainsäädäntöohjelmaan;

3. Pahoittelee sitä, että vuoden 1998 marraskuun lopussa 181 esitystä odotti neuvostossa lopullista päätöstä ja 89 odotti yhteistä kantaa ilman että parlamentille oli kussakin tapauksessa tiedotettu viivytyksen syistä ja ilman että komissio oli käyttänyt oikeuttaan tehdä aloite viivytyksen lopettamiseksi; pyytää komissiota laatimaan luettelon neuvostossa käsittelyssä olevista ja käsittelyä odottavista lainsäädäntöehdotuksista ja ilmoittamaan, mitkä niistä olisi peruutettava ja mitkä olisi korvattava uusilla ehdotuksilla;

4. Kehottaa neuvostoa ja jäsenvaltioita luopumaan käytännöstä, jonka mukaan ne lisäävät neuvoston pöytäkirjoihin yksipuolisia julkilausumia, erityisesti kun kyseessä on yhteispäätösmenettely, ja pyytää komissiota noudattamaan täysin avoimuutta koskevia käytännesääntöjä ja sanoutumaan tästedes irti tällaisista neuvoston julkilausumista;

5. Muistuttaa komissiota puheenjohtajien Delors ja Santer antamista lupauksista, joiden mukaan ehdotukset peruutettaisiin Euroopan parlamentin suostumuksella, ja että sille ilmoitettaisiin kussakin tapauksessa peruutusaikomuksesta komission puheenjohtajan virallisella kirjeellä; korostaa tässä yhteydessä sitä, että lukuisat parlamentin valiokunnat ovat antaneet komissiolle ilmoitukset ehdotuksista, jotka olisi peruutettava tai korvattava; pahoittelee sitä, että komissio päätti peruuttaa 7. helmikuuta 1998 15 ehdotusta ilman etukäteiskuulemista, ja korostaa, että tällaiset käytännesääntöjen rikkomukset eivät saa enää toistua;

II. Vuoden 1999 työohjelma:

6. Pyytää komissiota toteuttamaan seuraavina kuukausina uudistuksia, joilla varmistetaan merkittävät ja näkyvät muutokset, jotta sen toimintaa toimielimenä voidaan nykyaikaistaa ja tehostaa ja jotta sen avoimuutta voidaan lisätä; pitää nopeita tämänsuuntaisia toimia ja aloitteita välttämättöminä, jotta EU:n toimielinten keskinäinen luottamus voidaan palauttaa mahdollisimman pian; vahvistaa seuraavat poliittiset painopistealueet ja pyytää, että vuoden 1999 lainsäädäntöohjelma pannaan täytäntöön, ja että sitä täydennetään jäljempänä esitetyillä toimilla;

7. Pyytää komissiota ilmoittamaan toimintasuunnitelmansa 1997 - 2000 tulokset, jotka koskevat sen hallinnon ympäristönäkökohtia; pyytää komissiota painostamaan muita toimielimiä, jotta ne laatisivat 1. huhtikuuta 1999 mennessä toimintasuunnitelman, johon sisältyvät niiden hallinnon ympäristönäkökohdat;

8. Vaatii, että sekä komission että neuvoston olisi sitouduttava hyväksymään kaikki Agenda 2000:een liittyvät toimenpiteet ennen parlamentin vaalikauden päättymistä, ja muistuttaa komissiota ja neuvostoa pyynnöstään saada täysin osallistua tulevaan Agenda 2000:tta koskevaan päätöksentekoon ja nykyisten liittymistä koskevien kumppanuussuhteiden mahdollisiin muutoksiin vallitsevien oikeusperustojen erosta huolimatta;

9. Vaatii luonnosta asetukseksi Euroopan parlamentin, neuvoston ja komission asiakirjojen julkisuudesta Amsterdamin sopimuksen 191 a artiklassa määrätyllä tavalla, ja katsoo, että siinä on myös tehtävä selväksi säädösten ja toimeenpanomääräysten väliset erot;

10. Palauttaa mieleen 19. marraskuuta 1997 antamansa päätöslauselman Amsterdamin sopimuksesta ((EYVL C 372 , 8.12.1997, s. 99.)) ja kehottaa komissiota kiireellisesti esittämään kertomuksen, joka sisältää ehdotuksia perustamissopimusten kattavaksi uudistamiseksi heti kun Amsterdamin sopimuksen ratifiointiprosessi on saatu päätökseen ja ennen sopimuksen voimaantuloa; vaatii, että perustamissopimusten seuraavan tarkistuksen yhteydessä on käytettävä yhteisön menetelmää;

11. Kehottaa komissiota tekemään ehdotuksia, joiden tavoitteena on kansainvälisen talous- ja rahoitusjärjestelmän toiminnan kehittäminen esim. lisäämällä rahamarkkinoiden avoimuutta, jotta estetään viimeaikaisten talouskriisien toistuminen;

12. Muistuttaa, että komissio on velvollinen noudattamaan parlamentin lakialoitepyyntöjä EY:n perustamissopimuksen 138 b artiklan mukaisesti, ja kehottaa komissiota tekemään mahdollisimman pian ehdotukset sille päätöslauselmissa esitettyjen pyyntöjen johdosta (20. huhtikuuta 1994 ympäristövahingoista ((EYVL C 128, 9.5.1994, s. 165.)), 4. toukokuuta 1994 hotellien turvallisuudesta ((EYVL C 205, 25.7.1994, s. 163.)), 17. huhtikuuta 1996 eurooppalaisesta terveyskortista ((EYVL C 141, 13.5.1996, s. 104.)), 30. tammikuuta 1997 Euroopan unionin metsästrategiasta ((EYVL C 55, 24.2.1997, s. 22.)) ja 17. kesäkuuta 1998 uusiutuvista energialähteistä tuotetun sähkön toimittamisesta verkkoon Euroopan unionissa ((EYVL C 210, 6.7.1998. s. 143.)));

13. Pyytää täyden avoimuuden varmistamiseksi, että uudet lakialoitteet sekä vallitsevaan lainsäädäntöön tehtävät mukautukset tai tekniset muutokset esitetään parlamentille samanaikaisesti, ja pyytää ehdotusten oikeusperustan sisältävän komission asiakirjojen luonteen vuoksi, että samalla annetaan niiden esittämistä koskeva aikataulu sekä muut toimielinten työn yhteensovittamisen kannalta olennaiset tiedot;

14. Pitää tervetulleena sitä, että aikaisempia pyyntöjä vastaavasti kaikki strategiset asiakirjat (valkoiset kirjat jne.) välitetään sille, mutta on syvästi huolissaan siitä, että nämä asiakirjat ovat liian pitkiä ja tavoitteellisuudeltaan puutteellisia ja että ne harvoin antavat aihetta lakiehdotuksiin;

Euroopan unionin sisäiset politiikat:

15. Pitää tervetulleena sitä, että komissio pitää työllisyysstrategiaa tärkeänä; kehottaa komissiota tältä osin varmistamaan talous- ja sosiaalipolitiikkojen paremman yhteensovittamisen sekä kuulemaan parlamenttia asianmukaisesti työmarkkinaosapuolten esittämistä ehdotuksista;

16. Pitää tervetulleina komission suunnittelemia aloitteita, jotka koskevat syrjinnän vastaista toimintaa ja sosiaalisen integroitumisen kannustamista; katsoo, että unionin sosiaalisen ulottuvuuden ei pidä rajoittua työllisyyteen, ja kehottaa siksi komissiota esittämään ehdotuksia, Euroopan unionissa lisääntyvä köyhyys huomioon ottaen;

17. Pyytää uutta, eläkkeitä koskevaa lakialoitetta, jolla olisi erityisesti taattava naisille yksilöllinen oikeus eläkkeeseen heidän puolisonsa eläkeoikeuksista riippumatta, jotta heidän taloudellinen itsenäisyytensä mahdollistetaan;

18. Kehottaa komissiota esittämään ehdotuksen kansalaisvuoropuhelun tulevaisuudesta, kun otetaan huomioon, että kansalaisvuoropuhelun olisi oltava muutakin kuin joka toinen vuosi järjestettävä Euroopan sosiaalipoliittinen foorumi;

19. Tukee komission pyrkimyksiä kohti vapauteen, turvallisuuteen ja oikeudenmukaisuuteen perustuvan alueen luomista ja kehottaa järjestämään toimielinten välisen konferenssin, jossa arvioidaan Amsterdamin sopimuksen täytäntöönpanoa oikeus- ja sisäasioiden alalla ja jolla mahdollistetaan laaja julkinen keskustelu kansalaisia suoranaisesti koskettavista asioista;

20. Kehottaa komissiota esittämään ehdotuksen, jolla Schengenin säännöstö sisällytetään perustamissopimukseen, sekä ehdotuksia henkilöiden vapaasta liikkuvuudesta ja siihen liittyvistä toimenpiteistä heti kun Amsterdamin sopimus tulee voimaan;

21. Kehottaa komissiota tekemään tarpeelliset aloitteet EY:n perustamissopimuksen 13 artiklan (syrjimättömyys) Amsterdamin sopimuksessa olevan version täydelliseksi täytäntöönpanemiseksi;

22. Kehottaa komissiota asettamaan etusijalle uuden toimielinten välisen sopimuksen tekemisen ja rahoitusnäkymien hyväksymisen Agenda 2000:n puitteissa;

23. Vaatii, että komission olisi harjoitettava seurantaa, joka liittyy kertomukseen, joka koskee omien varojen järjestelmää (KOM(98)0560), jotta voidaan vastata EU:n varainhoitomääräyksiä ja -asetuksia odottaviin haasteisiin 21. vuosisadalle siirryttäessä;

24. Kehottaa jälleen esittämään ehdotuksen toiminnallisesti riippumattoman petostentorjuntaviraston (OLAF) perustamisesta komission yhteyteen; korostaa, että asetus uudesta ulkoisesta erillisvirastosta, jolla on vain joitakin UCLAF:n nykyisistä toiminnoista, ei täytä parlamentin vaatimuksia;

25. Katsoo, että vuoden 1999 työohjelma, sellaisena kuin komissio on sen esittänyt, ei ole riittävän kunnianhimoinen ympäristön ja kuluttajien suojelun sekä kansanterveyden alalla; odottaa, että komissio esittää ehdotuksia, joilla saavutetaan EU:n tavoite hiilidioksidipäästöjen vähentämiseksi 8 prosentilla, ympäristöpolitiikan sisällyttäminen muihin yhteisön politiikkoihin ja kestävän kehityksen edistäminen;

26. Kehottaa komissiota erityisesti esittämään ehdotuksia, joilla pannaan täytäntöön uusiutuvia energiamuotoja koskevan valkoisen kirjan ohjelmat, joilla edistetään tuuli- ja aurinkoenergiaa ja biomassan käyttöä sekä niiden sisällyttämistä Euroopan unionin muihin politiikkoihin;

27. Odottaa kiinnostuneena arviointia, jonka komissio aikoo esittää viidennestä ympäristöä koskevasta toimintaohjelmasta, ja vahvistaa aikovansa vaikuttaa varhaisessa vaiheessa seuraavan ohjelman painopistealueiden asetteluun;

28. On hämmästynyt siitä, että komissio ei ole vieläkään ehdottanut asbestin valmistuksen ja käytön kieltäviä direktiivejä, vaikka jäsenvaltioiden enemmistö on ilmaissut kannattavansa tällaista kieltoa; vaatii pikaisen aloitteen tekemistä välittämättä mahdollisista kauppariidoista WTO:ssa;

29. On tyrmistynyt siitä, että komissio ei ole esittänyt mitään uutta lainsäädäntöä kuluttajapolitiikan alalla; korostaa, että elintarvikkeiden turvallisuutta ja erityisesti uusien geneettisesti muunnettujen tuotteiden markkinoille päästämistä sekä kuluttajille tällä alalla annettavaa tietoa olisi käsiteltävä tavalla, joka vastaa niitä vaatimuksia, joita se esitti 10. maaliskuuta 1998 antamassaan päätöslauselmassa komission vihreästä kirjasta Euroopan unionin elintarvikelainsäädännön yleisistä periaatteista ((EYVL C 104, 6.4.1998, s. 60.));

30. Kannustaa komissiota jatkamaan yhteisen kalastuspolitiikan uudistusta ja neuvottelemaan vielä käsittelyä odottavat kansainväliset kalastussopimukset valmiiksi tavalla, jolla otetaan huomioon luonnonvarojen tasapaino; pyytää uutta ehdotusta asetukseksi kalatalouden ohjauksen rahoitusvälineestä ja uutta ehdotusta kalatalouden ja vesiviljelytuotteiden yhteisestä markkinajärjestelystä sekä toimenpiteitä, joilla kannustetaan kalastusalan yhteisyritysten perustamista; vaatii, että kalastussopimuksista käytävien neuvottelujen yhteydessä otetaan huomioon sosiaaliset kysymykset ja kalastajajärjestöjen yhteistyön;

31. Pitää tervetulleena uutta pohjoisen ulottuvuuden politiikkaa koskevia ehdotuksia, jotka muodostavat välineen, jolla eri politiikat yhdistetään avoimella tavalla ja jolla niiden täytäntöönpanon tehokkuutta parannetaan;

32. Kehottaa komissiota laatimaan perustan, jonka varaan kehitetään erityistoimenpiteitä, joita sovelletaan syrjäisimmillä alueilla Amsterdamin sopimuksen 299 artiklan 2 kohdassa määrätyllä tavalla;

33. Pitää tervetulleena jatkuvaa sitoutumista siihen, että Euroopan laajuisiin verkkoihin (TEN) tehtäviä investointeja kannustetaan, koska ne edistävät kestävän liikenteen, kasvavan kilpailukyvyn sekä työpaikkojen kehitystä; vaatii, että TEN-hankkeille tehdään pakollinen ympäristövaikutusten arviointi; korostaa julkisen ja yksityisen sektorin kumppanuuden merkitystä TEN-hankkeiden rahoituksen kannalta;

34. Kehottaa komissiota esittämään ehdotuksia, joilla pyritään hyvään yleispalveluun postin alalla;

35. Kehottaa komissiota nopeuttamaan ohjelmaansa, joka koskee uutta yhteistä ALV-järjestelmää;

36. Pyytää ehdotusta direktiiviksi useissa jäsenvaltioissa toimivien yritysten konkursseista;

Unionin näkyminen maailmassa:

37. Pyytää komissiota esittämään ehdotuksia, joilla yksinkertaistetaan yhteisön yhteistyöohjelmien (Meda, Phare, Tacis) täytäntöönpanomenettelyjä ja lisätään niiden avoimuutta;

38. Katsoo, että Lähi-Idän rauhanprosessin uudelleenkäynnistymisen yhteydessä komission on toteutettava kaikki apu- ja talousyhteistyötoimenpiteet, joita Palestiinan viranomaiset, Israel ja muut alueen maat tarvitsevat;

39. Pitää tervetulleena komission Venäjää ja uusia itsenäisiä valtioita, Balkanin maita, entistä Jugoslaviaa sekä Albaniaa koskevia ensisijaisia tavoitteita, jotka vastaavat sen jo esittämiä ensisijaisia tavoitteita;

40. Pyytää komissiota esittämään keinot, joilla se aikoo parantaa sellaisten ihmisoikeuksia ja kansanvaltaistamista koskevien ohjelmien hallintoa ja organisointia, jotka ovat vaikeuttaneet EU:n pyrkimyksiä kohti ihmisoikeuksien ja demokratian kansainvälistä edistämistä; esittää, että ratkaisuehdotuksia olisi tarkasteltava vuoden 1998 talousarviomenettelyssä perustetussa toimielinten välisessä työryhmässä;

41. Pyytää, että ihmisoikeus- ja demokratialause sisällytetään kolmansien maiden kanssa tehtyihin kalastussopimuksiin;

42. Pyytää komissiota täsmentämään ehdotuksiaan Amsterdamin sopimuksen soveltamisesta yhteisen ulko- ja turvallisuuspolitiikan alalla ja esittämään parlamentille ehdotuksen, joka koskee suunnittelu- ja analysointiyksikön perustamista, sekä tukemaan ranskalais-brittiläisiä ehdotuksia puolustuspolitiikasta yhteisen EU-politiikan hengessä;

43. Kehottaa komissiota esittämään tiedonannon, jossa vahvistetaan suuntaviivat ja kriteerit oikeudenmukaisen kaupan kehittämiseksi Euroopan unionissa ja joka perustuu sen 2. heinäkuuta 1998 oikeudenmukaisesta kaupasta antamaansa päätöslauselmaan ((EYVL C 226, 20.7.1998, s. 73.)), jotta vältetään näin kaikenlainen väärinkäyttö;

44. Pyytää Euroopan kehitysrahaston talousarvion yhteisöittämistä;

45. Kehottaa lopuksi komissiota:

- perusteellisesti tarkastelemaan sekä omia sisäisiä koordinointimekanismejaan että prosessia, jolla toimielimet antavat koordinoidun panoksensa työohjelmaan kulloistenkin ensisijaisten poliittisten tavoitteiden mukaisesti;

- panemaan täytäntöön valvontajärjestelmän, jonka yhteydessä parlamentti arvioi säännöllisesti työohjelman täytäntöönpanoa kuten 1 kohdassa mainittiin;

- sisällyttämään parlamentin ensisijaiset institutionaaliset ja alakohtaiset tavoitteet työohjelmaansa;

46. Kehottaa puhemiestään välittämään tämän päätöslauselman komissiolle, Eurooppa-neuvostolle, neuvostolle, jäsenvaltioiden parlamenteille, talous- ja sosiaalikomitealle sekä alueiden komitealle.